b'\n_START_ARTICLE_\nDu\xc5\xa1an Jovanovi\xc4\x87\n_START_SECTION_\n\xc5\xbdivljenje\n_START_PARAGRAPH_\nRodil se je Emiliji in Ljubomirju Jovanovi\xc4\x87u. O\xc4\x8de (rojen 1912) je bil skupaj z bratom dvoj\xc4\x8dkom Svetozarjem, starej\xc5\xa1ima sestrama Zoro in Darinko ter bratom Du\xc5\xa1anom iz dru\xc5\xbeine zakoncev Riste Jovanovi\xc4\x87a, Srba iz vasi Skulanovo pri Lipljanu na Kosovu, in Ane Hrisafidu, Grkinje iz Aten. Njegova mati Emilija (rojena 1911) pa je bila h\xc4\x8di Ferdinanda iz Osijeka in Marije Zelenko._NEWLINE_Drugo svetovno vojno je prete\xc5\xbeno prebil pri babici Ani. Njegova star\xc5\xa1a sta se lo\xc4\x8dila leta 1945, ko je bil star 6 let. Po lo\xc4\x8ditvi se je o\xc4\x8de poro\xc4\x8dil s Slovenko in se s sinom leta 1953 preselil v Ljubljano, mama pa je ostala v Beogradu. O\xc4\x8de se je v Sloveniji \xc5\xa1e dvakrat poro\xc4\x8dil in lo\xc4\x8dil. Du\xc5\xa1an ima dve polsestri._NEWLINE_V Ljubljani je na Filozofski fakulteti \xc5\xa1tudiral angle\xc5\xa1\xc4\x8dino in franco\xc5\xa1\xc4\x8dino in v za\xc4\x8detku \xc5\xa1estdesetih let diplomiral. Nato je \xc5\xa1tudiral re\xc5\xbeijo na Akademiji za gledali\xc5\xa1\xc4\x8de, radio, film in televizijo. Konec \xc5\xa1estdesetih let je bil eden od ustanoviteljev in direktor Gledali\xc5\xa1\xc4\x8da Pupilije Ferkeverk, v okviru katerega je bila uprizorjena kultna predstava Pupilija, papa Pupilo pa Pupil\xc4\x8dki. Predstava je eksperiment mo\xc5\xbenosti in meja gledali\xc5\xa1\xc4\x8da, novo oblikovanje razmerja med besedilom in uprizoritvijo. V za\xc4\x8detku sedemdesetih let je bil soustanovitelj in direktor Eksperimentalnega gledali\xc5\xa1\xc4\x8da Glej, konec sedemdesetih pa do srede osemdesetih pa je zasedal polo\xc5\xbeaj umetni\xc5\xa1kega vodje Slovenskega mladinskega gledali\xc5\xa1\xc4\x8da. Na Akademiji za gledali\xc5\xa1\xc4\x8de, radio, film in televizijo je od leta 1989 dalje predaval re\xc5\xbeijo._NEWLINE_Iz prvega zakona z Vido Zei ima sina Sa\xc5\xa1a Jovanovi\xc4\x87a. Sedaj je poro\xc4\x8den z igralko Mileno Zupan\xc4\x8di\xc4\x8d, s katero imata h\xc4\x8der Ma\xc5\xa1o Jovanovi\xc4\x87.\n_START_SECTION_\nDelo\n_START_PARAGRAPH_\nDramski opus avtorja sestavlja dru\xc5\xbebenokriti\xc4\x8dna dramatika, drama absurda, ludisti\xc4\x8dna, ironi\xc4\x8dna dramatika ter intimne drame._NEWLINE_Dru\xc5\xbebenokriti\xc4\x8dna dramatika obravnava probleme dru\xc5\xbebe, oblasti in vojne. V to skupino spada drama Osvoboditev Skopja, ki pripoveduje o koncu druge svetovne vojne skozi perspektivo \xc5\xa1estletnega de\xc4\x8dka. Kaos in vojno zmedo prikazuje tudi jezik drame, ki ga dramski pripovedovalec ozna\xc4\x8di za slovensko-makedonsko-srbsko spakedran\xc5\xa1\xc4\x8dino. Sem sodijo tudi Karamazovi. Drama prikazuje uni\xc4\x8dujo\xc4\x8de posledice vojnega in povojnega (ideolo\xc5\xa1kega) nasilja na dru\xc5\xbeino. V simbolnem smislu je drama pripoved o tem, da se svet iz drobcev, na katere se je razletel, nikoli ve\xc4\x8d ne da sestaviti, in v tem smislu je nadaljevanje Osvoboditev Skopja. V to skupino uvr\xc5\xa1\xc4\x8damo tudi Balkanska trilogija, ki jo sestavljajo drame Antigona, Uganka koraj\xc5\xbee, Kdo to poje Sizifa. Trilogija prina\xc5\xa1a avtorjevo reakcijo na tragi\xc4\x8dna vojna dogajanja na ozemlju Jugoslavije. Vse tri drame so s preigravanjem klasi\xc4\x8dnih dramskih modelov, s prevzemanjem \xc5\xbee obstoje\xc4\x8dih motivov, ki gradijo novo pomensko celoto, in z vra\xc4\x8danjem k mitu, ki pa ne more razre\xc5\xa1iti dilem sodobnega \xc4\x8dloveka, zavezane poetiki postmodernizma._NEWLINE_Absurdno, ludisti\xc4\x8dno, ironi\xc4\x8dno dramatiko predstavljata drami Znamke, nakar \xc5\xa1e Emilija ter Norci. Prva je sestavljena iz me\xc5\xa1anice razli\xc4\x8dnih, ne le literarnih \xc5\xbeanrov, celotna drama pa je absurdno-parodi\xc4\x8dna igra. Gre za model igre v igri, v katerem prihaja do nenehnih novih situacij, nobena od dramskih oseb pa nima ene same vloge. Drama Norci povezuje zna\xc4\x8dilnosti drame absurda s satiro in parodijo, pomemben element teksta je ludizem. Drama je tudi dru\xc5\xbebenokriti\xc4\x8dna, saj se na izrazito parodi\xc4\x8den na\xc4\x8din dotika ideolo\xc5\xa1kega temelja revolucije._NEWLINE_Intimni drami sta Zid, jezero in Eksibicionist. Obe sta nastali na podlagi \xc4\x8dasopisnih novic. Prva prikazuje zakonca Lidijo in Rudija, ki ne zmoreta ve\xc4\x8d skupnega \xc5\xbeivljenja, zato si stanovanje pregradita na pol. Gre za simultano dogajanje v dveh prostorih. Besedilo je izpoved obeh dramskih oseb. Eksibicionist tematizira osamljenost in te\xc5\xbeave, ki jih povzro\xc4\x8dajo odtujeni medsebojni odnosi. Drama je zasnovana kot filmski scenarij in je bila najprej podpisana s psevdonimom O. J. Traven, \xc5\xa1ele tri leta po krstni uprizoritvi in dve leti po prejemu Grumove nagrade za to delo se je avtor ob knji\xc5\xbeni izdaji dela podpisal s pravim imenom.\n_START_SECTION_\nZna\xc4\x8dilnosti\n_START_PARAGRAPH_\nJanko Kos trdi, da je Jovanovi\xc4\x87 v slovenski dramatiki med prvimi uresni\xc4\x8dil zamisli \xc4\x8distega ali skrajnega modernizma, nazadnje pa je iz njega pre\xc5\xa1el v nove, bolj realisti\xc4\x8dne ali deloma postmodernisti\xc4\x8dne zvrsti dramske umetnosti. Po zgledu Eug\xc3\xa8na Ionesca in drugih avtorjev absurdnega gledali\xc5\xa1\xc4\x8da je na oder uvedel nelogi\xc4\x8dne zgodbe, polo\xc5\xbeaje in dialoge, vendar je \xc5\xbee tu povezoval dramaturgijo absurda s satiro in parodijo, pa tudi s temami politi\xc4\x8dno anga\xc5\xbeiranega gledali\xc5\xa1\xc4\x8da. Obenem je oblike absurdnega gledali\xc5\xa1\xc4\x8da povezoval z drugimi na\xc4\x8dini gledali\xc5\xa1kega modernizma, celo s "happeningom", ki odpravlja meje med odrom in ob\xc4\x8dinstvom.'